«Ընդունելության ժամանակ հանդես եմ եկել ելույթով՝ ներկայացնելով Հայաստանում հեղափոխության արդյունքում ունեցած փոփոխությունները, տնտեսության ոլորտում կառավարության առաջնահերթությունները, անդրադարձել եմ կոռուպցիայի դեմ պայքարին եւ բիզնես միջավայրի բարելավմանը միտված քայլերին»,- նշված է հաշվետվության մեջ: Հաջորդ օրը տեղի է ունեցել հանդիպում Հայաստանի մանուկների հիմնադրամի հիմնադիր եւ նախագահ Գարո Արմենի հետ, քննարկվել են համագործակցության նոր հնարավորություններ եւ մասնավորապես Լոռիում այդ հիմնադրամի միջոցներով կառուցված «Սմարթ» կենտրոնի գործունեությունը, նմանատիպ կենտրոնների բացման հնարավորությունը ՀՀ այլ մարզերում: «Որպես գործակցության նոր եւ հեռանկարային ոլորտ՝ ուղենշվել է դեղագործությունը»,-նշված է հաշվետվության մեջ: Հուլիսի 17-ին հայկական պատվիրակությունը, ինչպես ասում են՝ անցել է իր այցի «բուն թեմային»՝ ՄԱԿ-ի կայուն զարգացման հարցերով քաղաքական ֆորումին մասնակցությանը, որի ժամանակ Միրզոյանը կայուն զարգացման թեմայով զեկույց է ներկայացրել։ Նա վերստին արծարծել է թավշյա հեղափոխության թեման, իր ելույթում նշել ՀՀ-ում ի հայտ եկած նոր իրավիճակի մասին, ներկայացրել ՀՀ կառավարության առաջնահերթություններն ու ջանքերը՝ «զեկույցում արտացոլված Հայաստանի հանձնառությունները՝ կայուն զարգացման նպատակներին հասնելու համար»: Ելույթից հետո եղել է հարցուպատասխան, հարցեր են ուղղվել Բելառուսի, Հունաստանի, Լիբանանի եւ Ադրբեջանի ներկայացուցիչների կողմից: Փաստորեն, ՀՀ-ում թավշյա հեղափոխության ի հայտ բերած իրողությունների եւ այդ համատեքստում կայուն զարգացման թեման ընդամենը մի քանի՝ դեմոկրատիայի առումով ոչ նախանձելի երկրների է հուզել: